เอกชนหวั่นแจงนักลงทุนยุ่นไม่สำเร็จ
เอกชนห่วงชี้แจงนักลงทุนที่ญี่ปุ่นช่วงเดียวกับม็อบเสื้อแดงนัดชุมนุม จะสร้างความเชื่อมั่นได้แค่ไหน วอนทุกฝ่ายเคารพคำตัดสินของศาลฯ
2 มี.ค. 2553

เอกชนห่วงชี้แจงนักลงทุนที่ญี่ปุ่นช่วงเดียวกับม็อบเสื้อแดงนัดชุมนุม จะสร้างความเชื่อมั่นได้แค่ไหน วอนทุกฝ่ายเคารพคำตัดสินของศาลฯ
นายดุสิต นนทะนาคร   ประธานสภาหอการค้าแห่งประเทศไทย  เปิดเผยภายหลังการประชุมคณะกรรมการร่วมภาคเอกชน 3 สถาบัน (กกร.) ว่า การเดินไปโรดโชว์เพื่อเรียกความเชื่อมั่นให้กับนักลงทุนที่ประเทศญี่ปุ่นของรัฐบาล ระหว่างวันที่ 13-15 มี.ค. นี้ แม้จะเป็นโอกาสดีในการสร้างเรียกความมั่นใจ แต่ก็กังวลกับผลที่จะออกมา เนื่องจากเป็นช่วงที่เดียวกับที่จะมีการนัดชุมนุมใหญ่ของกลุ่มคนเสื้อแดง  ซึ่งไม่ทราบว่าจะเกิดอะไรขึ้นมาอีก
ทั้งนี้ อยากให้ทุกคนยอมรับคำตัดสินของศาลฯ เพราะเป็นข้อยุติของเรื่องทั้งหมด ขณะนี้ภาพรวมเศรษฐกิจไทยกำลังไปได้ดี ซึ่งการเดินทางไปญี่ปุ่นครั้งนี้มีหลายเรื่องที่ต้องชี้แจงโดยเฉพาะปัญหามาบตาพุด  ที่มีความก้าวหน้าตามลำดับ เพราะมีโครงการที่ได้รับการผ่อนผันให้เดินหน้าต่อไปได้หลายโครงการแล้ว  ตลอดจนขั้นตอนการจัดทำรายงานผลกระทบด้านสิ่งแวดล้อม(อีไอเอ)และผลกระทบด้านสุขภาพ(เฮชไอเอ) ก็มีความชัดเจนมากขึ้น 
นายธวัชชัย   ยงกิตติคุณ เลขาธิการสมาคมธนาคารไทย กล่าวถึงเหตุระเบิดขึ้นที่ธนาคารกรุงเทพฯทั้ง 4 สาขา ว่า ได้สั่งกำชับให้ธนาคารพาณิชย์ แต่ละแห่งเข้มงวดในเรื่องการรักษาความปลอดภัยมากขึ้น แต่ในรายละเอียดคงจะเปิดเผยไม่ได้แต่ยืนยันว่ามีความรัดกุมและสามารถติดต่อประสานงานกับผู้ที่รับผิดชอบได้ตลอดเวลา ซึ่งในแง่ของระบบการเงินนั้นไม่ได้รับความเสียหายหรือผลกระทบ เพราะมีการเตรียมรับมือไว้แล้ว 
“วันนี้อยากให้แยกความชอบหรือไม่ชอบออกจากเหตุผล เพราะการที่จะชอบไม่ชอบใครก็ขึ้นอยู่กับสิทธิของแต่ละคน ไปบังคับหรือชี้แนะไม่ได้ แต่ดูจากคำพิจารณาของศาลอย่างละเอียดจะเห็นว่ามีความชัดเจนมาก จึงอยากให้คนไทยแยกออกจากกัน ไม่เช่นนั้นจะทำให้บ้านเมืองไม่มีขื่นไม่มีแปร”นายธวัชชัย กล่าว